Broj: 711-I-703-P-352-18/19-04-18

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Mihaela Jurića, direktora trgovačkog društva Gavrilović Mala privreda Petrinja d.o.o.**, pokrenutom Odlukom broj 711-I-346-P-352-18/19-02-18 od 18. siječnja 2019., na 41. sjednici, održanoj 8. ožujka 2019.g., donosi sljedeću

**ODLUKU**

1. **Istovremenim primanjem plaće za obnašanje dužnosti direktora trgovačkog društva Gavrilović Mala privreda Petrinja d.o.o. i primanjem naknade za obnašanje javne dužnosti člana Gradskog vijeća Grada Petrinje u ukupnom neto iznosu od 11.190,08 kuna u razdoblju od prosinca 2017.g. do prosinca 2018.g., dužnosnik Mihael Jurić počinio je povredu članka 12. ZSSI-a.**
2. **Za povredu ZSSI-a, opisanu pod točkom I. izreke ove odluke, na temelju članka 42. stavka 1. podstavka 1. ZSSI-a, dužnosniku Mihaelu Juriću izriče se sankcija opomena.**

Obrazloženje

Povjerenstvo je na 35. sjednici, održanoj 18. siječnja 2019.g. pokrenulo postupak za odlučivanje o sukobu interesa protiv dužnosnika Mihaela Jurića, direktora trgovačkog društva Gavrilović Mala privreda Petrinja d.o.o., zbog moguće povrede članka 12. ZSSI-a, koja proizlazi iz istovremenog primanja plaće za obnašanje dužnosti direktora trgovačkog društva Gavrilović Mala privreda Petrinja d.o.o. i primanja naknade za obnašanje javne dužnosti člana Gradskog vijeća Grada Petrinje.

Na odluku o pokretanju postupka dužnosnik je dostavio očitovanje 25. veljače 2019., koje je zaprimljeno u ulaznoj pošti Povjerenstva pod brojem: 711-U-961-P-352-18/19-03-4.

Dužnosnik u očitovanju iskazuje žaljenje zbog pokretanja ovog postupka, s obzirom da je od Povjerenstva pravovremeno zatražio mišljenje o dopuštenosti istovremenog obnašanja predmetne dužnosti i obnašanja javne dužnosti člana Gradskog vijeća Grada Petrinje te da je Povjerenstvo dalo mišljenje od 20. lipnja 2017.g., u kojem je ukazano da je istovremeno obnašanje navedenih dužnosti dopušteno na temelju članka 13. stavka 1. ZSSI-a.

Dužnosnik navodi da je dano mišljenje shvatio kao dopuštenje obavljanja navedene druge javne dužnosti sa svim pravima i obvezama, računajući da bi ga Povjerenstvo upozorilo na drugu moguću povredu ZSSI-a. Navodi da mu je jasno da nije postavio upit odnosno zahtjev vezano za dopuštenost primanja predmetne naknade odnosno vezano za članak 12. ZSSI-a. Dužnosnik u bitnom napominje da prilikom konstituiranja Gradskog vijeća Grada Petrinje, sukladno tadašnjoj odluci gradonačelnika, nije bila isplaćivana naknada, ali da je dužnosnik htio biti transparentan te je opreza radi u podnesenom Izvješću o imovinskom stanju naveo podatak o visini vjećničke naknade, kakav se isplaćivao članovima Gradskog vijeća u prethodnom mandatu. Dodaje da se naknada počela isplaćivati na temelju odluke gradonačelnika Grada Petrinje od kraja 2017.g. u visini od 738 kn, sa svim zaostacima iz prethodnih mjeseci od konstituiranja Gradskog vijeća, ali da ni tada nije bio svjestan da bi primanje ove naknade bilo protivno odredbama ZSSI-a.

Dužnosnik ukazuje da je iskazivao maksimalno poštivanje prema djelovanju Povjerenstva te da mu nije bila nikakva namjera utajiti ili zaboraviti prijaviti primitak predmetne naknade. Ističe da je odmah po primitku Odluke o pokretanju ovog postupka zatražio obustavu daljnje isplate vjećničke naknade te obračun do sada isplaćenog iznosa po toj osnovi. Navodi da je, s obzirom da u roku za dostavu očitovanja na Odluku o pokretanju postupka nije zaprimio obračun, da je pribavio usmeni podatak od Upravnog odjela za financije proračun i naplatu potraživanja Grada Petrinje da ovaj iznos iznosi 12.665,70 kuna uključujući i naknadu isplaćenu u siječnju 2019.g., sve u bruto iznosu. Dužnosnik zaključno iskazuje žaljenje što je došlo do povrede ZSSI-a te moli da Povjerenstvo uzme u obzir sve navedeno.

Povjerenstvo je na 41. sjednici, održanoj 8. ožujka 2019.g. raspravljalo o donošenju odluke u odnosu na dužnosnika Mihaela Jurića, koji je osobno pristupio navedenoj sjednici. Dužnosnik je tom prilikom u bitnome ponovo iskazao žaljenje što je došlo do predmetne povrede ZSSI-a te da nije imao nikakvu namjeru postupiti protivno zakonu te da očito zahtjev za mišljenjem nije postavio dovoljno precizno i u vezi naknade za obnašanje javne dužnosti člana Gradskog vijeća. Dužnosnik je istaknuo da shvaća da je krivo tumačio dano mišljenje, ali napominje da osobno nije pravnik, a da nitko od pravnika u službama Grada Petrinje nije ukazivao da bi primanje ove naknade bilo sporno. Ponovo je molio da Povjerenstvo uzme u obzir njegovo postupanje nakon pokretanja postupka.

Člankom 3. stavkom 1. podstavkom 41. propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika utvrđeno je da Mihael Jurić počevši od 1. lipnja 2017.g. obnaša dužnost direktora trgovačkog društva Gavrilović Mala privreda Petrinja d.o.o., koje je u 100 % državnom vlasništvu. Stoga je Mihael Jurić, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je, radi utvrđivanja relevantnih činjenica u ovom postupku, izvršilo uvid u izvješća o imovinskom stanju dužnosnika i u podatke objavljene na službenoj mrežnoj stranici Državnog izbornog povjerenstva, zatim u Informatički sustav Porezne uprave kao i dokumentaciju dostavljenu uz očitovanje dužnosnika.

Uvidom na službene mrežne stranice Grada Petrinje utvrđeno je da Mihael Jurić obnaša javnu dužnost člana Gradskog vijeća Grada Petrinje u mandatu 2017.-2021.g.

Dužnosnik je Povjerenstvu dana 6. srpnja 2017. podnio Izvješće o imovinskom stanju povodom stupanja na dužnost direktora trgovačkog društva Gavrilović Mala privreda d.o.o. Dužnosnik je u navedenom Izvješću prijavio podatak da dužnost obnaša profesionalno i da mu je plaća 10.000,00 kuna neto te da uz tu dužnost sa danom 26. lipnja 2017. obnaša dužnost gradskog vijećnika Grada Petrinje, za što prima mjesečnu naknadu od 600,00 kuna neto.

Povjerenstvo napominje da je dužnosnik po stupanju na dužnost i prije podnošenja Izvješća o imovinskom stanju zatražio mišljenje Povjerenstva o dopustivosti istovremenog obnašanja dužnosti direktora trgovačkog društva Gavrilović Mala privreda Petrinja d.o.o. i obnašanja javne dužnosti člana Gradskog vijeća Grada Petrinje sukladno odredbi Zakona o lokalnim izborima („Narodne novine“, broj 144/12 i 121/16). No, dužnosnik u zahtjevu za mišljenje nije spomenuo da bi primao naknadu za drugu javnu dužnost, a u tom trenutku još nije podnio Izvješće o imovinskom stanju iz kojeg bi to bilo vidljivo. Povjerenstvo je, imajući u vidu da su člankom 78. propisane nespojive dužnosti članova predstavničkih tijela jedinica lokalne i područne (regionalne) samouprave te da je u stavku 1. podstavku 37. navedenog članka propisano da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela te ravnatelj ustanove ili druge neprofitne pravne osobe kojoj je jedinica osnivač, ukazalo da nije protivno članku 13. stavku 1. ZSSI-a da dužnosnik, uz obnašanje dužnosti člana uprave trgovačkog društva u većinskom državnom vlasništvu, istovremeno bude član predstavničkog tijela Grada Petrinje, kao obnašanje druge javne dužnosti. Međutim, s obzirom da je za tumačenje odredbi Zakona o lokalnim izborima nadležno Ministarstvo uprave, Povjerenstvo je mišljenjem BROJ: 711-I-1011-M-99/17-02-11 od 20. lipnja 2017.g. uputilo dužnosnika da mjerodavno tumačenje njegove situacije u smislu odredbi toga Zakona zatraži od navedenog ministarstva.

Uvidom u Informacijski sustav Porezne uprave, temeljem posebnog ovlaštenja, utvrđeno je da je Grad Petrinja, u razdoblju otkad je dužnosnik Mihael Jurić počeo obnašati javnu dužnost člana Gradskog vijeća Grada Petrinje do donošenja ove odluke, isplatio dužnosniku slijedeće neto iznose: dana 22. prosinca 2017. - 860,78 kuna; dana 5. veljače 2018. - 737,81 kuna; dana 20. veljače 2018. - 737,81 kuna; 16. svibnja 2018.- 1.475,61 kuna, 30. svibnja 2018.- 737,81 kuna; 28. lipnja 2018.- 1.475,61 kuna; 12. listopada 2018. – 737,81 kuna; 23. listopada 2018. – 737,81 kuna; 31. listopada 2018.- 1.475,61 kuna; 5. studenog 2018. – 737,81 kuna i 5. prosinca 2018. – 1.475,61 kuna.

Slijedom navedenog, utvrđeno je da je dužnosniku Mihaelu Juriću po osnovi obnašanja javne dužnosti člana Gradskog vijeća Grada Petrinje u gore razmotrenom razdoblju od prosinca 2017. do prosinca 2018.g. ukupno isplaćena naknada u neto iznosu od 11.190,08 kuna.

Nadalje, uvidom u presliku dužnosnikova dopisa Gradu Petrinji, Upravnom odjelu za financije proračun i naplatu potraživanja Grada Petrinje, utvrđeno je da je dužnosnik Mihael Jurić 20. veljače 2019.g., dakle odmah po zaprimanju pisanog otpravka Odluke o pokretanju ovog postupka, zatražio obustavu isplate naknade za obnašanje javne dužnosti člana Gradskog vijeća Grada Petrinje te da je tražio obračun svih dosadašnjih primitaka po ovoj osnovi od dana konstituiranja Gradskog vijeća 26. srpnja 2017. do toga zahtjeva.

Uvidom u dostavljenu presliku naloga za plaćanje utvrđeno je da je dužnosnik Mihael Jurić osobno dana 21. veljače 2019.g., u poslovnici banke, izvršio uplatu na račun Grada Petrinje u iznosu od 12.667,70 kuna, s naznačenim opisom plaćanja „povrat naknade za obnašanje dužnosti člana Gradskog vijeća Grada Petrinje“.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo ističe da obnašanje javne dužnosti člana predstavničkog tijela jedinica lokalne samouprave, u ovom slučaju člana Gradskog vijeća Grada Petrinje, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a, s obzirom da članove predstavničkih tijela jedinica lokalne i područne (regionalne) samouprave biraju građani na lokalnim izborima na određeno razdoblje (mandat).

Relevantnim zakonskim propisima kojima se reguliraju prava članova uprava trgovačkih društava općenito, a niti zakonskim propisima koji sadrže odredbe o članovima uprava trgovačkih društava u većinskom državnom vlasništvu, nije propisano pravo da pored plaće koju primaju za profesionalno obnašanje dužnosti primaju novčanu naknadu za istovremeno obnašanje druge javne dužnosti.

Ujedno, člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću. Stavkom 2. istog članka propisano je da član predstavničkog tijela ima pravo na naknadu, u skladu s odlukom predstavničkog tijela.

Dakle, odredbama Zakona o lokalnoj i područnoj (regionalnoj) samoupravi propisano je samo načelno pravo da član predstavničkog tijela ima pravo na naknadu u skladu s odlukom predstavničkog tijela, no time nije ujedno izričito propisano da pravo na takvu naknadu imaju i oni članovi predstavničkog tijela koji su dužnosnici u smislu ZSSI-a, a koji već primaju plaću ili naknadu za primarnu dužnost koju obnašaju.

Odredbe ZSSI-a u ovom pogledu predstavljaju posebni zakon koji pojedinim osobama, i to dužnosnicima u smislu navedenog Zakona, zabranjuje ostvarivanje onog prava kojeg bi na temelju Zakona o lokalnoj i područnoj (regionalnoj) samoupravi i sukladno odluci određenog predstavničkog tijela, pripadalo njegovim ostalim članovima.

Vezano za dužnosnikov navod da od strane službi Grada Petrinje nije bilo ukazano da bi primanje ove naknade bilo sporno, ukazuje se da je dužnosnik sukladno odredbi članka 5. stavka 2. ZSSI-a osobno odgovoran za svoje postupanje sukladno odredbama toga Zakona.

U odnosu na okolnost da je dužnosnik prijavio primanje predmetne naknade u podnesenom Izvješću o imovinskoj kartici, Povjerenstvo napominje da je obveza prijave svih prihoda propisana člankom 8. ZSSI-a te da postupanje sukladno istoj ne može otkloniti eventualnu povredu druge odredbe ZSSI-a pa tako niti članka 12. toga Zakona.

U odnosu na okolnost da dužnosniku Povjerenstvo nije dalo uputu u danom Mišljenju od 20. lipnja 2017.g. i u vezi s člankom 12. ZSSI-a, Povjerenstvo ukazuje da je sukladno članku 6. ZSSI-a dužno dati obrazloženo mišljenje u odnosu na dužnosnikovu dvojbu iskazanu u zahtjevu, što je Povjerenstvo i učinilo.

Povjerenstvo prihvaća da je dužnosnik na temelju sadržaja izreke i obrazloženja navedenog Mišljenja Povjerenstva eventualno mogao doći do pogrešnog zaključka vezano za primanje naknade za obnašanje predmetne druge javne dužnosti. Međutim, takav zaključak ne otklanja činjenicu povrede izričite zabrane propisane člankom 12. ZSSI-a, koja je propisana izdvojeno od odredbe članka 13. stavka 1. ZSSI-a, već je ta okolnost uzeta u obzir prilikom odabira vrste i mjere sankcije.

Konačno, u odnosu na činjenicu da je dužnosnik po pokretanju ovog postupka vratio Gradu Petrinji iznos koji premašuje utvrđeni cjelokupni primljeni iznos naknada za članstvo u Gradskom vijeću Grada Petrinje ne otklanja činjenicu primanja ove naknade protivno članku 12. ZSSI-a kroz razdoblje od više od 12 mjeseci. Vraćanjem ovog iznosa dužnosnik je otklonio posljedice povrede, što se također uzima u obzir prilikom odabira vrste i mjere sankcije.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnik Mihael Jurić istovremenim primanjem plaće za obnašanje za obnašanje dužnosti direktora trgovačkog društva Gavrilović Mala privreda Petrinja d.o.o. i primanjem naknade za obnašanje javne dužnosti člana Gradskog vijeća Grada Petrinje u ukupnom neto iznosu od 11.190,08 kuna u razdoblju od prosinca 2017.g. do prosinca 2018.g., dužnosnik Mihael Jurić počinio je povredu članka 12. ZSSI-a.

Stoga je donesena odluka kao u točki II. izreke ove odluke.

Na temelju članka 42. stavka 1. ZSSI-a Povjerenstvo dužnosnicima za povredu odredbi članka 12. ZSSI-a može izreći sankciju i to bilo koju od sankcija propisanih stavkom 1. istog članka ZSSI-a. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Povjerenstvo je cijenilo okolnost da dužnosnik 2017.g. prvi puta stupio na neku od dužnosti u smislu ZSSI-a, da je primanje predmetne naknade prijavio u podnesenom Izvješću o imovinskom stanju, da je mogao smatrati da je imao pravo na predmetnu naknadu s obzirom da nije protivno zakonu da obnaša predmetnu drugu javnu dužnost, a da mu Povjerenstvo u danom mišljenju nije dalo posebnu uputu, a posebice i okolnost da je dužnosnik, odmah po primanju predmetne Odluke o pokretanju postupka, izvršio povrat cjelokupnog protupravno primljenog iznosa naknada te zatražio obustavu daljnjih isplata naknade po istoj osnovi.

Slijedom navedenog, Povjerenstvo smatra da je, s obzirom na otklonjenu posljedicu kršenja odredbi ZSSI-a, za utvrđenu povredu primjerena sankcija opomena, propisana člankom 42. stavkom 1. točkom 1. i člankom 43. ZSSI-a te je istu sankciju izreklo u točki II. izreke ove odluke.

 ZAMJENIK PREDSJEDNICA POVJERENSTVA

 Davorin Ivanjek, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mihael Jurić, elektroničkom dostavom
2. Objava na internetskoj stranici Povjerenstva
3. Pismohrana